**О Д Г О В О Р**

на пратеничко прашање од пратеникот Виолета Ташева поставено на 77-та седница на Собранието на Република Македонија одржана

на 5 ноември 2009 година

Сакам на почетокот да кажам дека е жално што во услови на една од најголемите пандемии со кои се соочува светот по однос на интензитетот кој што се повеќе зема замав во северната хемисфера, па еве и во регионот, предизвикувајќи и човечки жртви на некој начин. Кога сите напори, сите ресурси во светот се концентрираат да се подготват државите за полесно да се преброди овој предизвик односно да остави помалку последици врз човештвото, некои структури наместо да учествуваат, да помагаат во напорите на Министерството за здравство и на Владата за полесно справување, се обидуваат да ќарат ситни политички поени преку фабрикувани афери.

Во однос на набавката на вакцина, прво да кажам дека најдобриот начин за превенција од овој грип и последиците што може да ги остави е токму вакцината. Среќна околност е што во светот се произведе таа вакцина и сега е лиценцирана. За жал, вакцината ја нема во доволни количини за да ги задоволи потребите на целото човештво. Оваа година ќе се произведат веројатно околу милијарда вакцини, а знаете која е популацијата во светот. Така што, беше голема борба на државите да влезат во приоритетите на овие фармацевтски компании за да ја обезбедат вакцината за да ги заштитат посебно ризичните групи во овој дел, а тоа се младите, тинејџерите, адолесцентите кои што се најмногу зафатени со грипот барем до сега во овој период од неколку месеци од кога трае пандемијата, меѓутоа и бремените жени кои исто така влегуваат во таа категорија.

Вакцината за прв пат односно првите две вакцини се лиценцирани на 25 септември 2009 година од страна на Европската агенција за лекови. Министерството за здравство, одлучи сметајќи дека сме мала држава и ќе бидеме неинтересни за големите компании, особено поради притосокот што големите фирми, големите држави го правеа врз компаниите за да ги обезбедат што порано вакцините за нивните граѓани, ние постапката ја почнавме дури месец и повеќе пред да се лиценцираат првите вакцини, при што пуштивме барање до сите 33 производители кои што ги имаат добиено сертификатите од СЗО за производство на вакцини, како и сите домашни економски оператори кои што се занимаваат со лекови и вакцини, со цел да ги обезбедат вакцините за нашите граѓани. Во целата таа постапка која што е транспарентна и кристално чиста и водена од тело кое што е авторизирано од Владата што имаше претставници од Министерството за здравство, Министерството за финансии и Бирото за јавни набавки беа дадени три понуди, од кои што две понуди од компанијата Новартикс, значи европска вакцина и една кинеска вакцина. Во однос на цената е избрана најповолната понуда од овие три понуди. Ако зборуваме само за цената, можам да кажам дека кинеската беше неколку пати поефтина од другите, меѓутоа тоа не значи дека е поповолна понуда, бидејќи не ги исполнуваше условите во однос на регистрација во Европската агенција. За да се регистрира една нова вакцина во Македонија се потребни 210 дена, што значи дека ќе ја прескокнеме целата сезона на грип.

Жално е што опозицијата која што се обидува да покаже сериозност се засновува само на шпекулации од страна на одредени медиуми и посебно на интернет податоци за компаративни цени од другите држави, бидејќи таквите податоци не се точни и не се релевантни и е жално што, тие што не обвинуваат барем еднаш не најдоа за сходно да се јават во Министерството за здравство и да прашаат кои се податоците, кои се документите што ние ги имаме, туку се обидуваат и во услови на една национална закана да профитираат на ситни политички поени.

По однос на цената, прашањето беше дали е поскапо во однос на другите држави, јас можам одговорно да кажам дека не е така. Можам да земам само еден пример, бидејќи цената зависи главно од количината што ја набавувате, зависи од времето кога сте ја почнале набавката и од динамиката на дистрибуцијата на вакцините, но и на начинот на плаќање. Така што, ако земеме релевантни компаративни податоци, јас можам да ја спомнам само Словенија, која што набавува слична количина од истиот производител и набавува за едно евро поскапа вакцина од нашата. Така, тие податоци што беа во медиумите се шпекулации, извадени од интернет. За жал, на нив се залепува опозицијата, барајќи по секоја цена некој политички поен. Меѓутоа, пораката е дека не смееме да се играме во вакви услови да предизвикуваме дезинформации, шпекулации, бидејќи тоа може да ги исплаши граѓаните и тоа да има последици врз нивното здравје и нивните животи.

Има институции во оваа држава, релевантни за кои што е достапна целокупната документација, која што повторно ќе кажам е целосно транспарентна, кристално јасна и е достапна и за вас во било кое време можете да дојдете, а не на полесен начин да се информирате по интернет и медиуми за да донесете одредени заклучоци.

Исто така, сакам да ги повикам повеќе да ги вклучат нивните градоначалници во нашите напори за да се обезбедата подобри услови барем во училиштата за спречување на пандемијата. Во однос на ова прашање ќе ја искористам приликата да ги информирам и пратениците дека епидемијата односно инфекцијата се шири се повеќе во северната хемисфера, има и во регионот. Кај нас засега имаме околу 50 случаи, од кои само два се како резултат на внатрешно пренесување односно не се увезени од надвор. Најбитни ќе бидат два сета на мерки. Едното е превентивните мерки во смисла на одржување на личната хигиена, посебно во колективните домови односно местата каде што граѓаните се погусто населени или се наоѓаат на едно место.

Втората е вакцината која што ја очекуваме. За повеќе детали, се разбира, може писмено да ви се достави целокупната документација која што ја располага Министерството за здравство во однос на набавката не само на вас, туку и на било кое релевантно тело кое што е заинтересирано за постапката.

Значи, Владата одлучи да набави 800 илјади вакцини од моментот кога се уште Одлуката на Европската агенција беше дека ќе бидат потребни две дози за да се постигне доволен имунитет за заштита од оваа инфекција. За среќа, пред неколку дена Европската агенција донесе Одлука и СЗО препорака дека е доволна една вакцина за сите над 10 годишна возраст додека за сите тие под десет годишна возраст сеуште нема доволно релевантни податоци за да може јасно да се изрази СЗО или Европската агенција дека е потребна една доза. Меѓутоа препораката е да се почне со една доза за да се опфати што поширока маса на млади до 10 години, а потоа до колку во меѓувреме има доволно податоци од клиничките испитувања што се во тек, тие ќе донесат нова одлука, нова препорака, а ние соодветно на тоа ќе се прилагодиме.

Сметам дека количините што ги набавуваме се доволни да се покријат потребите, особено на ризичните групи. Тоа, во прва група се здравствените работници, хронично болните деца, бремените жени, а потоа по редоследот по приоритетите што ги има предвидено Министерството за здравство.

Сведоци сме дека одредени земји во регионот допрва почнуваат со постапка за набавка на вакцини кои што веројатно ќе стигнат после јануари. Значи, секаде светот е загрижен во однос на доставата на вакцините. Се надеваме дека ние ќе ги добиеме во количината што е предвидена во текот на месец ноември. Ви кажав дека за повеќе детали можам и писмено да ве информирам.